2.1 ปัจจัยความเสี่ยง

  บริษัทฯ ได้แยกปัจจัยความเสี่ยงออกเป็น 4 ประเด็น คือ การตลาด การเงิน การผลิต และ
  ความเสี่ยงจากการดำเนินงาน ดังนี้ :

  1) ความเสี่ยงทางการตลาด

  จากโครงสร้างรายได้ในปี 2549 / (ปี 2548) ดังต่อไปนี้ :

+------------+------------+------------+------------+---------------+
| ส่งออก      |            |            |            | ขายในประเทศ   |
| (267.7     |            |            |            | (48.2 ล้านบาท) |
| ล้านบาท)    |            |            |            |               |
+------------+------------+------------+------------+---------------+
| ยุโรป       | สหรัฐอเมริกา | ญี่ปุ่น        | อื่นๆ        |               |
+------------+------------+------------+------------+---------------+
| 46.0%      | 9.5%       | 27.8%      | 1.4%       | 15.3%         |
| (52.7%)    | (20.5%)    | (13.9%)    |            |               |
|            |            |            | (9.0%)     | (3.9%)        |
+------------+------------+------------+------------+---------------+

  บริษัทฯ ได้ลดความเสี่ยงจากการพึ่งพิงตลาดต่างประเทศจากสัดส่วนที่สูงถึง 96.1% ในปี 2548
  ลงมาเหลือ 84.7% ในปี 2549
  ตามแผนการกระจายความเสี่ยงทางการตลาดที่อาจส่งผลกระทบต่อเสถียรภาพทางธุรกิจของบริษัทฯ
  โดยการลดการพึ่งพิงตลาดต่างประเทศเป็นส่วนใหญ่
  นโยบายการลดความเสี่ยงประกอบไปด้วยนโยบายย่อย 3 ประการ คือ (1)
  ขยายตลาดในประเทศ (2) ขยายตลาดต่างประเทศ (3) เพิ่มกำไรเบื้องต้น

  การขยายตลาดในประเทศคืบหน้าไปตามนโยบายข้างต้นด้วยแผนปฏิบัติการดังต่อไปนี้

(1) การเปิดโชว์รูมในประเทศที่ถนนรัชดาภิเษกช่วงกลางปี 2006 เพื่อเป็น (i)
    ที่แสดงสินค้าทั้งหมดของบริษัทฯ (ii) สถานที่จัดeventsต่างๆ ให้กับสถาปนิกภายในประเทศ
    และรับรองลูกค้าต่างประเทศที่มาติดต่อธุรกิจ (iii)
    ที่ประชุมติดต่องานกับลูกค้าโครงการเพื่ออำนวยความสะดวกให้กับลูกค้าที่ไม่สามารถเดินทางไปติดต่อธุรกิจที่โรงงานในอยุธยาได้
    การเปิดโชว์รูมนี้เป็นกลยุทธ์ที่สำคัญต่อการสร้างความมั่นใจให้ลูกค้าในตัวบริษัทฯ
    และในคุณภาพสินค้าของบริษัทฯ

(2) การวางแผนการตลาดที่ชัดเจนทั้งในด้านกลยุทธ์และวิธีการ ในด้านทางกลยุทธ์
    บริษัทฯจะเน้น (i) งานโครงการระดับบน ไม่ว่าจะเป็นอาคารที่อยู่อาศัย อพาทเมนต์
    โรงแรม ภัตตาคาร (ii) การขายผ่านตัวแทนจำหน่ายทั่วประเทศ (iii)
    การใช้สินค้านำร่องเพื่อเปิดตลาด ในด้านวิธีการ บริษัทฯ ได้ (i)
    จัดทีมติดตามงานโครงการก่อสร้าง และติดต่อเจ้าของโครงการ ผู้รับเหมา
    และสถาปนิกที่ดูแลโครงการ (ii) เปิดรับสมัครตัวแทนจำหน่ายใหม่ และในปี 2549
    ตั้งตัวแทนจำหน่ายหนึ่งแห่งในอำเภอหัวหิน (iii) เลือกไม้ปูพื้น Sun Plank, Sun
    Linear, Sun Unik เป็นสินค้าที่บริษัทฯ นำออกสู่ตลาด

  ทั้งหมดที่กล่าวมานี้เป็นการลดความเสี่ยงทางการตลาดภายในประเทศที่ผูกขาดอยู่กับตัวแทนจำหน่ายรายเดียวตลอดมา
  ซึ่งเป็นข้อจำกัดต่อบริษัทฯ ในการขยายตลาดในประเทศให้เป็นไปตามนโยบายของบริษัทฯ

  การขยายตลาดต่างประเทศของบริษัทฯ ดำเนินไปตามแผนที่บริษัทฯ
  ต้องการลดความเสี่ยงจากลูกค้า OEM และเพิ่มรายได้ผ่านลูกค้า OBM ที่บริษัทฯ เป็นเจ้าของ
  (บริษัท Lister Lutyens ผู้เป็นเจ้าของยี่ห้อ Lister และ Gardenside International
  ผู้เป็นเจ้าของยี่ห้อ Gardenside) ในปี 2549 บริษัทฯ ได้วางระบบการจัดการของบริษัท
  Lister Lutyens และ Gardenside International ใหม่
  เพื่อการควบคุมการบริหารและธุรกิจให้ดีขึ้น อันเป็นการป้องกันความเสี่ยงของการขยายธุรกิจ
  OBM ในทวีปยุโรปและประเทศสหรัฐอเมริกา

  นอกเหนือจากนี้ ในตลาดต่างประเทศมีกระแสเรียกร้องจากลูกค้าระดับ high end
  ที่สนับสนุนการผลิตเฟอร์นิเจอร์จากไม้สักที่ตัดถูกต้องตามกฎหมายและจากป่าที่มีการจัดการที่ดีเพื่อสร้างหรือรักษาลูกค้าในตลาดดังกล่าว
  บริษัทฯ มองเห็นความจำเป็นสำหรับไม้สักที่บริษัทฯ นำมาใช้ผลิตเฟอร์นิเจอร์ต้องเข้าเกณฑ์ของ
  FSC (Forest Stewardship Council) คือไม่น้อยกว่า 70%
  จะต้องได้รับประกาศนียบัตรรับรองจากFSCในประเทศสหรัฐอเมริกา รัฐต่างๆ
  โดยรวมมีลักษณะที่ค่อนข้างจะเป็น homogeneous กล่าวคือ
  พฤติกรรมการบริโภคและสภาพสังคมไม่แตกต่างกันมากนัก บริษัทฯ
  จึงแบ่งพื้นที่ทางการตลาดออกเป็น 3 โซน คือ East Coast, West Coast, และ Mid West
  และดำเนินการสรรหาตัวแทนการจัดจำหน่าย (Distributors) สำหรับ 3 โซนนี้ ไปพร้อมๆ
  กัน โดยมี Distribution Center ที่ บริษัท Gardenside International ใน San
  Francisco
  ทั้งหมดนี้เป็นการลดความเสี่ยงทางการตลาดที่อาศัยศักยภาพทางการตลาดที่จำกัดของบริษัท
  Gardenside International เพียงแห่งเดียว

  ในทวีปยุโรป เนื่องจากประเทศต่างๆ มีความเป็นเอกลักษณ์ของตนเอง บริษัทฯ
  จึงไม่สามารถใช้กลยุทธ์เดียวกันได้เหมือนที่ใช้ในประเทศสหรัฐอเมริกา บริษัทฯ
  ได้แบ่งพื้นที่ทางการตลาดออกเป็นโซนต่างๆ ที่อาจมีเพียง 2-3 ประเทศต่อหนึ่งโซน
  และเริ่มเจรจาแต่งตั้งตัวแทนจำหน่ายในโซนแรกที่ประกอบไปด้วยประเทศเยอรมันและสเปนก่อน
  เพราะเป็นโซนที่มีกำลังซื้อสูง โดยมี Distribution Center ที่ บริษัท Lister Lutyens
  ในประเทศอังกฤษ
  ทั้งหมดนี้เป็นการลดความเสี่ยงทางการตลาดที่อาศัยศักยภาพทางการตลาดที่จำกัดของบริษัท
  Lister Lutyens เพียงแห่งเดียว

  ในปี 2549 บริษัทฯ
  ตระหนักถึงความเสี่ยงของการคิดต้นทุนสินค้าที่ไม่สอดคล้องกับการใช้ขนาดของไม้และการปฏิบัติจริงเมื่อผลิต
  บริษัทฯ ได้พยายามจัดระบบการคิดต้นทุนสินค้าใหม่ และตั้งเป้าไว้ว่าในฤดูกาล 2550/2551
  ระบบการคิดต้นทุนของบริษัทฯ จะตรงกับขนาดไม้ที่ใช้และขบวนการผลิตที่เกิดขึ้นจริง
  เพื่อปรับราคาขาย FOB Bangkok ให้มีกำไรเบื้องต้นที่ถูกต้องตรงตามความเป็นจริงจากลูกค้า
  OEM/ODM ต่างประเทศ และตามเป้าที่ตั้งไว้ไม่ต่ำกว่า 25% ของราคาขาย FOB Bangkok
  แต่ยังไม่บรรลุผลเต็มที่ เพราะว่าลูกค้า OEM/ODM ส่วนใหญ่ยังปรับตัวไม่ทัน ในขณะเดียวกัน
  บริษัทฯ ยังไม่สามารถสร้างขยายตลาด OBM
  ให้รองรับยอดขายที่อาจลดลงจากการปรับราคาขายของลูกค้า OEM/ODM
  ตามนโยบายกำไรเบื้องต้นที่ 25% นี้ได้

2)  ความเสี่ยงทางการเงิน

  บริษัทฯ อาจมีความเสี่ยงทางการเงินอยู่ 3 ประการ คือ (1)
  ความเสี่ยงทางอัตราดอกเบี้ยเงินกู้ที่ยังคงมีแนวโน้มจะเพิ่มขึ้น แต่เริ่มจะถึงจุดอิ่มตัวแล้ว
  ซึ่งส่งผลให้ต้นทุนทางการเงินและความเสี่ยงในการชำระดอกเบี้ยของบริษัทฯ
  อยู่ในระดับที่ไม่เพิ่มขึ้นมากนัก อย่างไรก็ดี บริษัทฯ ยังคงดำเนินการลดความเสี่ยงนี้
  โดยการทยอยลดระดับสินค้าคงคลังของบริษัทฯ ย่อยในต่างประเทศทั้ง 2 แห่งต่อไป หลังฤดูกาล
  2549/2550 เสร็จสิ้น ซึ่งคาดว่าจะเริ่มได้ประมาณเดือน กรกฎาคม 2550 เป็นต้นไป
  เพื่อรักษาระดับต้นทุนทางการเงินไม่ให้เพิ่มขึ้นตามอัตราดอกเบี้ยที่เพิ่มขึ้น (2)
  ความเสี่ยงจากอัตราแลกเปลี่ยนเงินตราต่างประเทศจากการประกอบการ ยังคงมีอยู่บ้าง บริษัทฯ
  ได้เริ่มวางแผนการบริหารรายได้ที่รับเป็นสกุลเงินต่างประเทศและทยอยทำ forward
  contracts ส่วนรายจ่ายที่ชำระเป็นสกุลเงินต่างประเทศ บริษัทฯ ยังมิได้ทำการใดๆ
  เพราะว่าเงินสกุลบาทมีทีท่าจะแข็งกว่าเงินสกุลต่างประเทศ (3)
  ถึงแม้จะเป็นเพียงแค่รายการทางบัญชี บริษัทฯ
  ยังคงต้องรับความเสี่ยงจากมูลค่าทรัพย์สินและหนี้สินทางการค้าของบริษัทย่อยทั้ง 2
  แห่งในต่างประเทศ ที่มีต่อบริษัทฯ เมื่อแปลงค่าเป็นสกุลบาท ซึ่งไม่สามารถทำ forward
  contractsได้ ความเสี่ยงในด้านนี้ได้ถูกลดลงโดยการที่บริษัทฯ ย่อยทั้ง 2
  แห่งระบายสินค้าคงค้างออกไป ซึ่งช่วยลดมูลค่าทรัพย์สินและหนี้สินเหล่านั้น

  3) ความเสี่ยงทางการผลิต

  เนื่องจากวัตถุดิบไม้สักมีมูลค่าประมาณ 50% ของมูลค่ายอดขายของ บริษัทฯ
  จึงถือว่าไม้สักมีความสำคัญต่อการผลิตมาก ดังนั้น ความเสี่ยงทางการผลิต คือ
  ความเสี่ยงที่เกี่ยวข้องกับวัตถุดิบ ซึ่งมีอยู่ 2 ประการ คือ

  (1) ความเสี่ยงในด้านแหล่งวัตถุดิบ เนื่องจากบริษัทฯ ใช้ไม้สัก สำหรับการผลิตเฟอร์นิเจอร์
  ซึ่งแหล่งวัตถุดิบมีจำกัด จากการที่ไม้สักเป็นไม้ที่เกิดตามธรรมชาติ
  และกว่าจะมีคุณภาพที่อยู่ตัวแล้วเพียงพอจะนำมาใช้งานได้ต้องมีอายุ 25 ปีขึ้นไป
  ในปัจจุบันไม้สักในประเทศเป็นไม้จากป่าปลูกเสียส่วนใหญ่ ที่มีอายุโดยเฉลี่ย 10-20
  ปีและคุณภาพยังไม่อยู่ตัว เพื่อเป็นการลดความเสี่ยงนี้ บริษัทฯ ได้ (i) เลือกใช้ไม้อื่นๆ
  ที่มีคุณสมบัติเทียบเท่าไม้สักในการผลิตเฟอรนิเจอร์แทนไม้สัก เช่น ไม้โอ๊ค ไม้เชอรี่ เป็นต้น
  แต่ยังไม่เป็นที่ยอมรับของลูกค้าส่วนใหญ่ (ii) ใช้ส่วนประกอบบางส่วนเป็นโลหะประเภท
  Stainless Steel เพื่อลดการใช้ Solid Teak Wood สำหรับเป็นโครงสร้างหลัก (iii)
  พัฒนาเปลี่ยนแปลงรูปแบบการใช้ Solid Teak Wood ที่มีราคาสูง มาเป็น Laminated Teak
  Wood เพื่อช่วยลดต้นทุนวัตถุดิบในการผลิต โดยไม่มีผลกระทบใดๆ
  ต่อคุณภาพและรูปลักษณ์ของสินค้า ในปี 2549 บริษัทฯ ได้นำเฟอร์นิเจอร์ที่ผลิตจาก Laminated
  Teak Wood ออกสู่ตลาดแล้ว และเริ่มได้รับการตอบสนองที่ดีจากตลาด

  (2)
  ความเสี่ยงในด้านคุณภาพวัตถุดิบและการควบคุมการผลิตในด้านการรักษาคุณภาพของวัตถุดิบที่เข้าสู่สายการผลิตให้คงเส้นคงวา
  เนื่องจากบริษัทฯ ใช้ไม้สักเป็นวัตถุดิบ
  ซึ่งเป็นสิ่งมีชีวิตที่คุณสมบัติทางกายภาพอาจเปลี่ยนแปลงได้ถึงแม้จะอยู่ในรูปของไม้ซุงที่ตัดหรือแปรรูปแล้วก็ตาม
  โดยเฉพาะอย่างยิ่งในปี 2549 นี้ ที่ไม้สักขาดตลาด
  การเลือกวัตถุดิบที่มีคุณภาพคงเส้นคงวาเข้าสู่สายการผลิตเป็นไปได้ยากขึ้นและถือเป็นความเสี่ยงที่เกิดขึ้นเสมอในอุตสาหกรรมการผลิตเฟอร์นิเจอร์ไม้สัก
  บริษัทฯ
  พยายามที่จะลดความเสี่ยงนี้โดยการจัดสรรไม้ที่มาจากแหล่งเดียวกันให้เข้าสู่สายการผลิตพร้อมกัน

  ความเสี่ยงในด้านอื่นๆ ของการผลิต ไม่มีนัยสำคัญต่อบริษัทฯ ทั้งในด้านมูลค่าและการจัดการ

4)  ความเสี่ยงจากการดำเนินงาน

  ผลการดำเนินงานในปี 2549 ยังไม่อยู่ในเกณฑ์ที่น่าพอใจ
  เพราะเป็นการดำเนินการปรับปรุงการบริหารงานในหน่วยงานทั้งในและต่างประเทศ
  และปรับตัวให้เข้ากับการเปลี่ยนแปลงต่างๆ
  ไม่ว่าจะเป็นกระแสสังคมทางด้านสิ่งแวดล้อมหรือความพร้อมของแหล่งวัตถุดิบ
  ที่มีผลกระทบต่อบริษัทฯ อันเป็นนัยสำคัญ เพื่อรองรับการขยายธุรกิจทั้งในและต่างประเทศ
  ซึ่งฝ่ายบริหารได้แก้ไขแล้วในระดับหนึ่ง แต่ยังคงต้องดำเนินการต่อไปในปี 2550
  เพราะว่าบริษัทฯ ยังปรับตัวให้เข้ากับการเปลี่ยนแปลงต่างๆ ดังกล่าวได้เต็มที่